декември | 2008 | Архив на страницата (2008-2012): Бургаска Художествена Галерия
След 30 години БХГ „Петко Задгорски“ с нов каталог
В-к „Черноморски фар“, 12.12.2008
Цели 30 години след последния си каталог Бургаската художествена галерия „Петко Задгорски“ се сдоби с нова луксозна книжка, която представя част от богатия й фонд. Снимките са дело на фотографа Цветан Четъшки, а уводните думи на изкуствоведката Пенка Седларска са преведени на руски и английски език.
Луксозната книжка съдържа информация за странджански икони, портрети, морски сюжети и натюрморти, цветни и черно-бели изображения. Любопитни са произведенията на Иван Мърквичка, Сирак Скитник, Владимир Димитров – Майстора, Васил Стоилов, Александър Мутафов, Тодор Атанасов и др. Каталогът е ценен и със съпътстващите биографични справки за авторите.
Разгледай електронния вариант на каталога (pdf)
on 25 декември, 2008 at 7:12 pm Вашият коментар
Картина на 72 г. просълзи бургазлия
Вадят за пръв път от фонда на галерията “Петко Задгорски” пластиката “Продавач на миди”
В-к „Фактор“ – Бургас, 11.12.2оо8
На снимката: Директорът на галерията Пенка Седларска /в средата/ вчера пак насочи вниманието към оригиналната пластика, назована “Целулоза”, която донесе това лято на Николай Караманов първа награда от биеналето “Приятели на морето”
Възрастен мъж почти се разплака пред картината “Рибар” на Александър Мутафов, рисувана през 1936 г. Човекът не можеше да откъсне поглед от платното, изобразяващо момче в лодка, което хвърля въдица във водата.
Произведението е част от първата по рода си експозиция “Морето в българската живопис”, която Бургаската художествена галерия “Петко Задгорски” подреди навръх Никулден. От фонда на културната институция, наброяващ около 3000 единици, са извадени десетки творби на едни от най-изтъкнатите български маринисти.
Яни Хрисополус, Дионисий Дионисиев, Александра Мичкуевска, Петко Задгорски, Дечко Стоев, Владимир Гоев, Александър Поплилов, Георги Баев, Кирил Симеонов, Виолета Масларова, Нуша Гоева, Евгени Бугаев впечатляват с особения си поглед към морската тематика и предпочетения рисунък. Поне 10 картини показват рибари или подготовката им за риболов, други разкриват трудовото ежедневие на брега, конкретни обекти като бургаската митница или различни емоционални състояния /”Утринна носталгия”, “Сняг и слънце”/. А Павел Вълков и изложените 5 негови акватинти приковават вниманието за дълго.
Основателно любопитство предизвикват и две фигури от бронз, които за пръв път стават обществено достояние. Това е пластиката на Георги Гьонев “Продавач на миди” и “Портрет на К.”, чийто автор Веселин Йовчев може да бъде похвален, че много точно е уловил чертите на художника Кольо Кехайов. Двете скулптури са на около 20 г.
“За нас е особено ценно, че подредихме за пръв път тази колекция, за която се подготвяхме дълго време. Гордост е, че притежаваме картини на Александър Мутафов, считан за първия български маринист. Страхотни неща имаме и бих искала повече хора да дойдат, за да видят как природата става храм за маринистите, а морето – олтар”, поясни за “Черноморски фар” директорът на галерията Пенка Седларска. Според нея почти няма бургаски автор, който да е прескочил темата за синята безбрежност.
Маринизмът е течение в романтизма, което се заражда в края на 17 и началото на 18 век. Пионери в тази област световното изкуствознание открива в лицето на Симон де Влигер /Нидерландия/, Джоузеф Търнър /Англия/ и Иван Айвазовски /Русия/. У нас това направление закъснява с 2 века. Правейки опит да обеме темата, бургаската експозиция показва най-добрите ни образци. Картините ще останат в галерията до Нова година.
Източник: http://www.factor-bs.com/news-6829.html
on 25 декември, 2008 at 6:38 pm Вашият коментар
Художничка перфорира съзнанието като на игра
Дарина Пеева подхожда концептуално и допълва изображенията с кино и слово
В-к „Фактор“ – Бургас, 09.11.2008
На снимката: С тази картина, която се намира на втория етаж на БХГ “Петко Задгорски”, Дарина Пеева е спечелила второ място в международния конкурс по литография на името на Зене Фелдер. Вчера художничката лично получи наградата си в немския град Офенбах
Чрез акция “Перфорация” иновативно настроената Дарина Пеева отваря пред зрителя нови пътища на възприятие – дала е всичко от себе си, за да го накара да съпреживява, мислейки, или обратно. Художничката, позната с творчеството си в Австрия и Германия, разсъждава върху технологиите, които имат способността да запечатват нашите спомени, но никога не може да се разчита 100 процента на тях. Дали “файловете” ще надживеят онова, което е печатано върху хартия, пита тя.
Между черно-белия, червеникав и “пожълтял” офсет има доста за четене – справка от “Речник на символите”, словесни късове от шедьовъра на Вим Вендерс от 1987 г. “Криле на желанието”, дори конкретни пояснения като това: “Перфорацията като пробив и отваряне в друго пространство превръща реалните предмети в обвивки. Част от обектите, показани в тази серия, са реално съществуващи, но вече излезли от употреба форми”.
За зрителя няма да е трудно да разпознае образите на бургаските художници Стоян Цанев и Стойко Даскалов, да научи, ако е любопитен, че другият портрет в голям формат е на директора на градската галерия в Казанлък Христо Ганев. Авторката е използвала и снимка на баба си Мария, правена преди стотина години в Горна Оряховица.
Как се променят те обаче след “перфорацията”?…
За изкуствоведката Пенка Седларска няма колебание – имаме среща с оформен вече автор. “Тук няма стрелба и не за пробиване на пространството става дума, а за търсене на вътрешни канали за комуникация. Един забележителен пример как младият човек дири пътища за контакти в търсене на самия себе си”, коментира изложбата Седларска.
“То е като при детето, всичко се променя, когато порасне. Перфорацията изменя нещата, но това не е лошо, защото предлага да надникнеш в друга реалност. Какво има там аз не знам, показвам на зрителя само нов път, а какъв ще е той, зависи къде иска да отиде. Моята намеса спира дотук – не искам да внушавам повече”, обясни Дарина. Тя е рисувала 4 месеца почти в несвяст и сега, когато е стигнала финала, казва, че престава да се вълнува. Предоставяйки творбите си на публиката, “те не са мои, ваши са”, художничката пожела на гостите в БХГ “Петко Задгорски” приятно пътуване с тях.
Източник: http://www.factor-bs.com/news-6480.html
on 25 декември, 2008 at 6:26 pm Вашият коментар
Морето в българската живопис
… е изложбата, която се открива на 6 декември, в 18 часа, в една от залите на Бургаската художествена галерия “Петко Задгорски. Ще бъдат представени творби на Александър Мутафов, Яни Хрисополус, Дионисий Дионисиев, Александра Мечкуевска, Павел Вълков, Георги Баев, Виолета Масларова, Кирил Симеонов и др. Изложбата е включена в никулденската празнична програма на Община Бургас.
(до 30.12.2008 г.)
on 4 декември, 2008 at 9:19 pm Вашият коментар